b'\n_START_ARTICLE_\nEmma Irene \xc3\x85str\xc3\xb6m\n_START_PARAGRAPH_\nEmma Irene \xc3\x85str\xc3\xb6m (27. huhtikuuta 1847 Taivassalo \xe2\x80\x93 3. hein\xc3\xa4kuuta 1934 Tammisaari) oli Suomen ensimm\xc3\xa4inen maisterin tutkinnon suorittanut nainen (1882). H\xc3\xa4n ty\xc3\xb6skenteli my\xc3\xb6s seminaarinlehtorina._NEWLINE_Vuonna 1869 \xc3\x85str\xc3\xb6m suoritti Jyv\xc3\xa4skyl\xc3\xa4n seminaarin tutkinnon. Seminaarin johtaja Uno Cygnaeuksesta tuli \xc3\x85str\xc3\xb6min ep\xc3\xa4virallinen holhooja, joka aluksi vastusti \xc3\x85str\xc3\xb6min jatko-opintoja. Seminaarin matematiikanopettaja Ernst Bonsdorff kuitenkin ehdotti \xc3\x85str\xc3\xb6mille ylioppilastutkinnon suorittamista ja \xc3\x85str\xc3\xb6m valmistui ylioppilaaksi vuonna 1873. Kouluylihallituksen esimies Casimir von Kothen hankki h\xc3\xa4nelle erityisluvan tutkinnon suorittamiseksi yliopistossa. \xc3\x85str\xc3\xb6m valmistui filosofian kandidaatiksi ja promovoitiin maisteriksi vuonna 1882. Muun muassa Zachris Topelius ja Adela\xc3\xafde Ehrnrooth kirjoittivat tapauksen kunniaksi juhlarunon. \xc3\x85str\xc3\xb6m oli my\xc3\xb6s Topeliuksen T\xc3\xa4htien turvatit -teoksen p\xc3\xa4\xc3\xa4henkil\xc3\xb6n esikuva._NEWLINE_\xc3\x85str\xc3\xb6m ty\xc3\xb6skenteli opettajana Jyv\xc3\xa4skyl\xc3\xa4n yksityisess\xc3\xa4 suomalaisessa tytt\xc3\xb6koulussa vuosina 1869\xe2\x80\x931870, Helsingin suomalaisessa tytt\xc3\xb6koulussa 1871\xe2\x80\x931872, Helsingin kaupungin suomenkielisess\xc3\xa4 kansakoulussa 1873\xe2\x80\x931874, Helsingin saksalaisessa koulussa 1882\xe2\x80\x931886 ja Helsingin Sokeainopistossa 1880\xe2\x80\x931884. Vuosina 1874\xe2\x80\x931876 \xc3\x85str\xc3\xb6m oli Tammisaaren seminaarin historian, ruotsin ja suomen vt. lehtori ja varsinainen lehtori vuosina 1886\xe2\x80\x931923. Vuosina 1913\xe2\x80\x931920 h\xc3\xa4n toimi ajoittain vt. opettajana. Lis\xc3\xa4ksi h\xc3\xa4n opetti ajoittain Tammisaaren yhteiskoulussa ja Sis\xc3\xa4l\xc3\xa4hetyksen saarnaajakoulussa vuosina 1913\xe2\x80\x931927._NEWLINE_Vuonna 1922 Alfons Takolander julkaisi el\xc3\xa4m\xc3\xa4kerran Emma Irene \xc3\x85str\xc3\xb6m: Lagerns f\xc3\xb6rsta kvinna. Vuonna 1927 \xc3\x85str\xc3\xb6mist\xc3\xa4 tehtiin Helsingin yliopiston kunniatohtori ja vuonna 1932 riemumaisteri.'